I weekenden besluttede Folkebevægelsen mod EU, at ekskludere Dansk Samling, der ellers har været en af de bærende kræfter siden etableringen i 1972. Primus motor for beslutningen har været landssekretær Poul Gerhard Kristiansen, samt den politiske front udadtil Rinja Ronja Kari.

Vores EU-modstand sker på ‘et ikke-racistisk grundlag’ baseret på ‘et fundament af medmenneskelighed’ fortæller landssekretæren på den officielle hjemmeside, hvor det også pointeres at Folkebevægelsen mod EU arbejder for ‘en humanistisk asylpolitik’ i tråd med internationale konventioner.

Folkebevægelsens medlem af Europaparlamentet Rinja Ronja Kari, har en fortid i venstreradikale Rød Ungdom, og er tillige medlem af kommunistiske Enhedslisten. Der tones således rent flag. Den internationale socialisme lader sig ikke forene med nationalsindet EU-modstand.

ANNONSE

Dansk Samling har anket beslutningen. Landsformand Morten Uhrskov kommenterer – JP-blog.

“Bemærk kilden ovenfor. Udtalelsen af Poul Gerhard Kristiansen er hentet fra den venstreekstreme hjemmeside Modkraft.dk, et organ for den yderste og totalitære venstrefløj, der har tilknyttet folk, der fortæller, hvordan man kan udøve vold mod den lovlige myndighed. Poul Gerhard Kristiansen er – for at det ikke skal være løgn – medlem af det borgerlige parti Retsforbundet, og han har nu valgt at sværte sit navn og sit parti ved at agere talerør for den anti-demokratiske del af venstrefløjen. Jeg tænker, at det skyldes, at Poul Gerhard Kristiansen selv nærer totalitære sympatier, men det kan jeg jo ikke vide med sikkerhed. Det er også muligt, at han blot agerer nyttig idiot for de venstreekstreme, helt i Lenins ånd. Medlem af Europa-Parlamentet, valgt for Folkebevægelsen mod EU, Rina Ronja Kari, er medlem af Enhedslisten. Fair nok, men Rina Ronja Kari har også deltaget i udhældningen af Dansk Samling. Også her har vi altså at gøre med en person med anti-demokratisk sindelag. Mon også Rina Ronja Kari trives med et totalitært sindelag? Det virker sådan. Og sagens ‘substans’? Der er ingen overhovedet. Repræsentanter for Dansk Samling har ikke på noget tidspunkt givet udtryk for holdninger, der er på kant med medlemskabet af Folkebevægelsen mod EU. Ikke alene er alle udtalelser naturligvis inden for lovgivningens rammer. De er tillige fuldstændig inden for rammerne af Dansk Samlings ønske om at opretholde demokrati og retsstat på dansk grund.”